Author: MŽP
Last saved by: trcka

Predkladacia správa

V dňoch 15. – 17. novembra 2006 sa bude konať v Ríme 4. stretnutie Konferencie zmluvných strán Dohovoru EHK OSN o cezhraničných účinkoch priemyselných havárií (ďalej dohovor).
Vláda Slovenskej republiky uznesením č. 263 z 10. apríla 2003 a následne aj Národná rada Slovenskej republiky uznesením č. 329 z 19. júna 2003 vyslovili súhlas s prístupom Slovenskej republiky k dohovoru. Listina o prístupe Slovenskej republiky k dohovoru bola uložená u depozitára, ktorým je generálny tajomník OSN, dňa 9. septembra 2003. Dohovor nadobudol pre Slovenskú republiku platnosť  dňa 8. decembra 2003. K dnešnému dňu je zmluvnou stranou 35 členských krajín EHK OSN a Európske spoločenstvo.
	Cieľom dohovoru je v záujme trvalo udržateľného rozvoja na základe princípov medzinárodného práva a zvyklostí, najmä s prihliadnutím na zásady priateľských susedských vzťahov, reciprocity, nediskriminácie a dobrej vôle napomáhať aktívnu spoluprácu medzi štátmi pri prevencii priemyselných havárií, pripravenosti na ne, pri ich efektívnom  zdolávaní a obmedzovaní ich nepriaznivých účinkov, a to predovšetkým takých, ktoré môžu presiahnuť hranice štátov.
	Koordinačným orgánom dohovoru v zmysle jeho čl. 18 je konferencia zmluvných strán (ďalej len „konferencia“), ktorej zasadnutie sa koná najmenej raz za 2 roky. Zástupca Ministerstva životného prostredia Slovenskej republiky sa zúčastňuje na príslušných zasadnutiach konferencie i na ďalších aktivitách v rámci dohovoru (príprava plánov a dokumentov, činnosť pracovných skupín, cvičenia a pod.) a v tomto období je členom pracovnej skupiny pre implementáciu dohovoru.
	Prvá konferencia dohovoru sa konala 22. - 24. novembra 2000 v Bruseli (Belgicko) ešte bez účasti delegácie Slovenskej republiky. 
V druhej polovici roku 2002 sa začali práce na príprave prístupu Slovenskej republiky k dohovoru, ktoré rýchle napredovali. Na druhej konferencii, ktorá sa konala 6. - 8. novembra 2002 v Kišiňove (Moldavsko), bol zvolený zástupca Slovenskej republiky za člena výboru dohovoru ako výraz uznania napredovania v prístupovom procese. Skúsenosti z prístupu Slovenska k dohovoru boli prezentované na subregionálnom workshope o implementácii Dohovoru o cezhraničných účinkoch priemyselných havárií, ktorý sa konal 13. - 15. marca 2003 v Jerevane (Arménsko).
Ministerstvo životného prostredia Slovenskej republiky v spolupráci so Slovenskou agentúrou životného prostredia a Úradom civilnej ochrany Ministerstva vnútra Slovenskej republiky usporiadalo v dňoch 10. - 11. novembra 2003 v Bratislave Prvé konzultačné a tréningové stretnutie kontaktných miest určených na oznamovanie havárií a vzájomnú pomoc v rámci havarijného oznamovacieho systému tohto dohovoru za účasti delegátov z 22 krajín.
Ministerstvo životného prostredia Slovenskej republiky sa podieľalo na stretnutí na vysokej úrovni Dohovoru EHK OSN o cezhraničných účinkoch priemyselných havárií v decembri 2005 v Ženeve a následne na medzinárodne podporovanom asistenčnom programe pre východoeurópske, kaukazské a stredoázijské krajiny (EECCA) a krajiny juhovýchodnej Európy (SEE) zameranom na podporu ich úsilia implementovať Dohovor EHK OSN o cezhraničných účinkoch priemyselných havárií.

V poradí štvrté stretnutie konferencie zmluvných strán má navrhnutý tento program:
-	správa výboru o aktivitách v rámci dohovoru od posledného  stretnutia konferencie zmluvných strán
-	voľba funkcionárov a ostatných členov výboru konferencie zmluvných strán
-	implementácia dohovoru:
o	správa o aktivitách pracovnej skupiny pre implementáciu
o	 prezentácia tretej správy o implementácii dohovoru
o	 diskusia a schválenie tretej správy o implementácii dohovoru.
o	 dobrá prax pri implementácii dohovoru
o	 voľba členov pracovnej skupiny pre implementáciu na roky 2007 - 2008
-	program asistencie pre východoeurópske, kaukazské a stredoázijské krajiny a krajiny juhovýchodnej Európy, ktoré sú členmi EHK OSN, s cieľom posilniť ich úsilie pri implementácii dohovoru:
o	 stretnutie na vysokej úrovni
o	 správa o výsledkoch prípravnej fázy programu asistencie
o	 panelová diskusia o výstupoch prvého bloku misií na zisťovanie faktov
o	 prezentácia návrhu akčného plánu implementačnej fázy programu asistencie
o	 diskusia a schválenie návrhu akčného plánu
      -	diskusia a prijatie rozhodnutia o posilnení implementácie dohovoru
      -	revízia prílohy I dohovoru a jej rozšírenie:
o	 revízia prílohy I dohovoru navrhnutá pracovnou skupinou pre vývoj dohovoru
o	 prezentácia návrhu pracovnej skupiny na rozšírenie prílohy I dohovoru
o	 diskusia a schválenie návrhu rozhodnutia rozšíriť prílohu I dohovoru
o	 rozhodnutie o posilnení implementácie dohovoru
o	 voľba členov pracovnej skupiny na implementáciu pre roky 2007 - 2008
-	EHK OSN systém na oznamovanie priemyselných havárií:
o	 závery z druhej konzultácie kontaktných miest na účely oznamovania havárií a vzájomnú pomoc v rámci systému oznamovania havárií EHK OSN
o	 závery prvého stretnutia pracovnej skupiny na revíziu komunikačných postupov v rámci systému oznamovania havárií EHK OSN
o	 schválenie rozhodnutia na zvýšenie efektívnosti a zlepšenie komunikačných postupov v rámci systému oznamovania havárií EHK OSN
      -	prevencia havarijného znečistenia vôd:
o	 správa o činnosti zmiešanej ad hoc pracovnej skupiny pre havárie v priemysle a na vodách
o	 správa o implementácii záverov a o odporúčaniach seminára o prevencii chemických havárií a obmedzení ich následkov na hraničné vody v strednej a západnej Európe
o	 bezpečnostné smernice a dobrá prax pre ropovody a plynovody
-	protokol o zodpovednosti za škody a o kompenzovaní škôd spôsobených cezhraničnými účinkami priemyselných havárií na hraničných vodách
-	plán akcií v rámci dohovoru:
o	priority a program práce
o	zdroje financovania
o	rozhodnutie o prioritách, programe práce a zdrojoch financovania dohovoru na roky 2007 - 2008
-	dátum a miesto piateho stretnutia konferencie strán

Vzhľadom na charakter materiálu sa nepredkladá doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. Ide o materiál, ktorý nebude mať negatívny dopad na štátny rozpočet a náklady spojené s účasťou členov delegácie na 4. stretnutí Konferencie zmluvných strán Dohovoru EHK OSN o cezhraničných účinkoch priemyselných havárií v Ríme budú hradené z rozpočtov vysielajúcich organizácií.